Απόφαση της Επιτροπής της 27ης Μαρτίου 2002 για την τροποποίηση των αποφάσεων 2000/766/ΕΚ του Συμβουλίου και 2001/9/ΕΚ της Επιτροπής σχετικά με τις μεταδοτικές σπογγώδεις εγκεφαλοπάθειες και τη χρησιμοποίηση ζωικών πρωτεϊνών στη διατροφή των ζώων [κοινοποιηθείσα υπό τον αριθμό Ε(2002) 1277] (Κείμενο που παρουσιάζει ενδιαφέρον για τον ΕΟΧ) (2002/248/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 9 παράγραφος 4, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 10 παράγραφος 4, την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα(4), και ιδίως το άρθρο 22, Εκτιμώντας τα ακόλουθα: (1) Η απόφαση 2000/766/ΕΚ του Συμβουλίου, της 4ης Δεκεμβρίου 2000, για ορισμένα μέτρα προστασίας σχετικά με τις μεταδοτικές σπογγώδεις εγκεφαλοπάθειες και τη χρησιμοποίηση ζωικών πρωτεϊνών στη διατροφή των ζώων(5), απαγορεύει τη χρησιμοποίηση μεταποιημένων ζωικών πρωτεϊνών στη διατροφή ορισμένων ζώων εκτροφής. Η απαγόρευση αυτή δεν ισχύει για ορισμένες μεταποιημένες ζωικές πρωτεΐνες που υπόκεινται στους όρους που καθορίζει η απόφαση 2001/9/ΕΚ της Επιτροπής(6), όπως τροποποιήθηκε τελευταία από την απόφαση 2001/165/ΕΚ(7). (2) Ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών(8), απαγορεύει τη χρησιμοποίηση στη διατροφή των μυρηκαστικών μεταποιημένων πρωτεϊνών που προέρχονται από θηλαστικά. Η εφαρμογή της σχετικής διάταξης αναβλήθηκε από τον κανονισμό (ΕΚ) αριθ. 270/2002 της Επιτροπής(9). (3) Η απαγόρευση χρησιμοποίησης μεταποιημένων ζωικών πρωτεϊνών στη διατροφή ορισμένων ζώων εκτροφής, που προβλέπει η οδηγία 2000/766/ΕΚ, πρέπει να επεκταθεί στη χρησιμοποίηση κάθε ζωικής πρωτεΐνης στη διατροφή των μυρηκαστικών, προκειμένου να υπάρχει συνέπεια και να αποφεύγεται κάθε κίνδυνος μόλυνσης από ΣΕΒ. Πρέπει να εξακολουθήσει να επιτρέπεται η χρήση ορισμένων ζωικών πρωτεϊνών για τις οποίες κρίνεται ότι δεν συνιστούν κίνδυνο μόλυνσης από ΣΕΒ ούτε δυσχεραίνουν τη διεξαγωγή ελέγχων. (4) Τα αυγά και τα προϊόντα αυγών κρίνεται ότι δεν συνιστούν κίνδυνο μεταδοτικής σπογγώδους εγκεφαλοπάθειας και ως εκ τούτου πρέπει να επιτρέπεται η χρησιμοποίηση αυγών και προϊόντων αυγών στη διατροφή ζώων εκτροφής. (5) Όσον αφορά ζώα εκτός μυρηκαστικών, πρέπει να διασαφηνιστούν οι κανόνες σχετικά με την παραγωγή ιχθυάλευρων, σχετικά με επιχειρήσεις που παράγουν ψάρια και προϊόντα αλιείας για ανθρώπινη κατανάλωση αλλά και ιχθυάλευρα για τη διατροφή των ζώων. (6) Επομένως, η απόφαση 2000/766/ΕΚ και η απόφαση 2001/9/ΕΚ πρέπει να τροποποιηθούν αναλόγως. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 2 της απόφασης 2000/766/EΚ τροποποιείται ως εξής: 1. Η παράγραφος 1 αντικαθίσταται από το ακόλουθο κείμενο: "1. Τα κράτη μέλη απαγορεύουν τη χρησιμοποίηση: α) πρωτεϊνών που προέρχονται από ζώα στη διατροφή μυρηκαστικών· β) μεταποιημένων ζωικών πρωτεϊνών στη διατροφή των ζώων εκτροφής που συντηρούνται, παχύνονται, ή εκτρέφονται για την παραγωγή τροφίμων." 2. Στην παράγραφο 2 προστίθεται η ακόλουθη περίπτωση: "- γάλακτος και προϊόντων γάλακτος και αυγών και προϊόντων αυγών." Άρθρο 2 Στο παράρτημα I της απόφασης 2001/9/ΕΚ, το σημείο 1 αντικαθίσταται από το ακόλουθο κείμενο: "1. Τα ιχθυάλευρα παράγονται σε μονάδες επεξεργασίας που παράγουν αποκλειστικά ιχθυάλευρα και είναι εγκεκριμένες για το σκοπό αυτό από την αρμόδια αρχή σύμφωνα με το άρθρο 5 παράγραφος 2 της οδηγίας 90/667/ΕΟΚ του Συμβουλίου." Άρθρο 3 Η παρούσα απόφαση θα αρχίσει να ισχύει από την 1η Απριλίου 2002. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 27 Μαρτίου 2002.

[Source: multi_eurlex | Tokens: 4078]